**TÁJÉKOZTATÓ A TERMÉSZETES SZEMÉLYEK ADÓSSÁGRENDEZÉSI ELJÁRÁSÁRÓL**

**(2015. ÉVI CV. TÖRVÉNY)**

**Az adósságrendezési eljárás lényege, célja**

A természetes személyek adósságrendezéséről szóló 2015. évi CV. törvény (a továbbiakban: Are. tv.) célja, hogy **az adós és a hitelezők felelős együttműködésével helyreállítsa az adós fizetőképességét, hozzájáruljon a fizetési kötelezettségeiknek eleget tenni nem tudó, túlzottan eladósodott természetes személyek kiegyensúlyozott adósságrendezési folyamatának megteremtéséhez a szükséges vagyon és jövedelem felhasználásával.**

**Milyen esetben jelenthet segítséget az adósságrendezési eljárás?**

* ha az adós nem képes eleget tenni az összes fizetési kötelezettségének,
* ha az adós tartozásai meghaladják az adósságrendezésbe tartozó vagyonának 70%-át,
* ha tartozásaival összefüggésben végrehajtási eljárás folyik az adós ellen,
* ha az adós jövedelmét letiltás terheli, vagy árverés során elveszítheti lakóingatlanát,
* ha nem sikerült egyezségre jutni a hitelezőivel.

**Az adósságrendezési eljárás folyamata**

adósságrendezés kezdeményezése

végrehajtási eljárás szüneteltetése, felfüggesztése

megállapodás létrehozása az adós és hitelezői között

a megállapodás teljesítése

az eljárás lezárása (mentesítés)

**Miért előnyös az adósságrendezési eljárás?**

* a folyamatban lévő végrehajtási eljárások szüneteltetésre, felfüggesztésre kerülnek, a csődvédelem alatt újabb végrehajtási eljárás nem kezdeményezhető,
* államilag szabályozott keretek között kerül rendezésre az adós tartozása,
* az adós pénzügyi helyzete stabilizálódik,
* az adós és a hitelezők érdekeinek méltányos módon történő egymáshoz közelítése a családi vagyonfelügyelő közreműködésével.

Az adósságrendezési eljárás lehetőséget teremt arra, hogy az adós fizetőképessége helyreálljon, egyúttal a hitelezők is teljes vagy részleges megtérüléshez juthassanak.

Az adósságrendezési eljárás szakai a bíróságon kívüli és a bírósági adósságrendezési eljárás.

A bírósági adósságrendezési eljárásnak is két szakasza lehet: elsősorban egyezségkötésre irányul az eljárás, amennyiben nem jön létre az egyezségkötés, akkor kerül sor az ún. adósságtörlesztési eljárásra.

Az eljárás általánosan 5-7 évig tartó folyamat, az ezzel kapcsolatos feladatokat az ún. főhitelező, illetve a Családi Csődvédelmi Szolgálat látja el.

Az eljárás magánszemélyeknek, egyéni vállalkozóknak, őstermelőknek akkor jelenthet megoldást pénzügyi problémáira, ha rendelkezik valamennyi vagyonnal és / vagy rendszeres jövedelemmel.

**Az adósságrendezési eljárás alapelvei**

* az adós(ok) és a hitelező(k) kölcsönös együttműködésén alapul,
* egy független szakértő közreműködésével az adósságok koordinált módon kerülnek rendezésre,
* figyelembe veszi az adós(ok) és a hitelező(k) méltányolható érdekeit,
* az adós(ok) és a velük közös háztartásban élő aktív korú közeli hozzátartozó(k) lakhatási feltételeit figyelembe véve, a létfenntartási költségeikhez igazodó, jövedelem-felosztási és vagyonfelosztási szabályok kialakítása, törlesztési ütemezés megvalósítása, esetleges vagyonértékesítés koordinálása,
* az adós(ok) törlesztési képességének erősítése, fizetőképességének helyreállítása,
* a feltételeket teljesítő, jóhiszemű adósok mentesítése a fennmaradó adósságok megfizetése alól.

**Adósságrendezési eljárás kezdeményezése, kérelem benyújtása**

Az eljárást a Családi Csődvédelmi Szolgálat illetékes területi szervénél, vagy a főhitelezőnek minősülő pénzügyi intézménynél lehet kezdeményezni, az erre a célra meghatározott formanyomtatvány személyes, vagy postai úton történő benyújtásával. Az adósságrendezés kezdeményezésének feltételeit a természetes személyek adósságrendezéséről szóló 2015. CV. törvény szabályozza, az adósságrendezés kezdeményezése iránti kérelem és mellékleteinek vizsgálatát az adós lakóhelye szerinti illetékes Családi Csődvédelmi Szolgálat végzi.

**Jogosultsági feltételek**

Arra vonatkozóan, hogy

* ki jogosult családi csődvédelemre;
* milyen feltételek mellett jogosult;
* hogyan kell kitölteni a kérelemnyomtatványt;
* mi az eljárás menete;

további fontos tudnivalókkal együtt részletes információk találhatóak, a Családi Csődvédelmi Szolgálat központi honlapján is, melynek internetes elérhetősége az alábbi:

[**www.csodvedelem.gov.hu**](http://www.csodvedelem.gov.hu/)

**Amennyiben további tájékoztatásra, segítségre van szüksége, a területileg illetékes Családi Csődvédelmi Szolgálat elérhetősége:**

Nógrád Vármegyei Kormányhivatal Gyámügyi és Igazságügyi Főosztály, Igazságügyi Osztály

cím: 3100 Salgótarján Rákóczi út 36

Telefon: 32/795-840

Telefon: 32/795-775

email cím: csaladicsod@nograd.gov.hu

hivatali kapu elérhetőség: NVMKHIGO

KRID azonosító: 746803364

Ügyfélfogadási idő (telefonon előre egyeztetett időpontban):

• Hétfő: 8.00 – 12.00

• Kedd: ZÁRVA

• Szerda: 8.00 – 12.00 – 13.00 – 16.00

• Csütörtök: ZÁRVA

• Péntek: 8.00 – 12.00